24.		Žaloba na uloženie povinnosti zamestnávateľovi
			zaradiť zamestnanca na prácu dohodnutú v pracovnej zmluve
			(§ 47 ods. 1 ZP, § 23 CSP)
Okresný súd
Ružomberok
Žalobca:	Ján Hladký, bytom Stodolova ul. č. 2, 010 01 Žilina
Žalovaný:	ABC, s.r.o., Ružová ul. č. 10, 010 01 Žilina, IČO: 12345678
		zastúpený Ing. Vladimírom Milučkým
Vec:	Žaloba o uloženie povinnosti zamestnávateľa zaradiť zamestnanca na prácu podľa pracovnej zmluvy
I.
Na základe pracovnej zmluvy zo dňa 31. 3. 2022 som nastúpil dňa 1. 4. 2022 k žalovanému na výkon funkcie colného deklaranta, ktorej náplň spočívala v spracovaní colných dokumentov k zásielkam.
Dôkaz:
–	Pracovná zmluva z 31. 3. 2022, ktorej súčasťou je funkčná náplň podľa nomenklatúry funkcií
II.
Po mesiaci žalovaný žiadal odo mňa vykonávať celý rad ďalších pracovných výkonov, ktoré nepatrili do rámca dohodnutej funkcie a na ktoré sa nevyžadovalo žiadne vzdelanie, ako napr. donášanie pošty a pod. Po mojom upozornení, aby žalovaný dodržiaval § 47 ods. 1 písm. a) ZP a prideľoval mi práce podľa dohodnutého druhu, žalovaný mi oznámil, že vzhľadom na moju pracovnú nevyťaženosť je oprávnený žiadať aj vykonávanie rôznych pomocných prác.
Dôkaz:
–	Výsluch účastníkov konania a vedúceho oddelenia Jána Kláska z adresy zamestnávateľa.
III.
S uvedeným postupom žalovaného nesúhlasím a keďže nemieni dobrovoľne rešpektovať obsah pracovnej zmluvy a príslušné ustanovenia Zákonníka práce, navrhujem vydať tento 
rozsudok
Žalovaný je povinný zaradiť žalobcu na pôvodný výkon funkcie colného deklaranta a nahradiť mu trovy konania, všetko do troch dní od právoplatnosti rozsudku.
V Žiline 15. 6. 2022 
podpis žalobcu
Poznámka
Odo dňa, keď vznikol pracovný pomer, je zamestnávateľ povinný prideľovať zamestnancovi prácu podľa pracovnej zmluvy v rámci stanovenej nomenklatúry funkcií a pracovnej náplne funkcie. Dohodnutý obsah pracovnej zmluvy možno zmeniť len vtedy, ak sa účastníci dohodnú o jeho zmene alebo v prípadoch uvedených v ustanovení § 55 ZP.
Ak pri rôznych zmenách v zamestnávateľskej organizácii odpadne časť pracovnej náplne zamestnanca, ktorý takto prestal byť vo svojom pracovnom úväzku vyťažený, má zamestnávateľ navrhnúť zamestnancovi zmenu dohodnutých pracovných podmienok (§ 54 ZP). Pokiaľ k takejto zmene nedôjde a zamestnávateľ sa so zamestnancom nedohodne, môže s ním rozviazať pracovný pomer výpoveďou z dôvodu nadbytočnosti.